ROZHODNUTIE KOMISIE
z 30. apríla 2008
o schválení účtovných závierok platobných agentúr členských štátov, týkajúcich sa výdavkov financovaných z Európskeho poľnohospodárskeho fondu pre rozvoj vidieka (EPFRV) za rozpočtový rok 2007
[oznámené pod číslom K(2008) 1712]
(2008/397/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1290/2005 z 21. júna 2005 o financovaní Spoločnej poľnohospodárskej politiky (1), a najmä na jeho články 30 a 33,
po porade s výborom fondu,
keďže:
(1)
Na základe ročných účtovných závierok, ktoré predložili členské štáty spolu s požadovanými informáciami, sa majú účtovné závierky platobných agentúr uvedených v článku 6 ods. 2 nariadenia (ES) č. 1290/2005 schváliť. Schválenie sa vzťahuje na úplnosť, presnosť a vecnú správnosť účtovných podkladov s ohľadom na správy vyhotovené certifikačnými orgánmi.
(2)
Podľa článku 16 nariadenia Komisie (ES) č. 883/2006 (2) o údajoch, ktoré musia členské štáty zasielať, a o predbežných platbách výdavkov financovaných z Európskeho poľnohospodárskeho fondu pre rozvoj vidieka (EPFRV) sa do úvahy berú výdavky rozpočtového roku 2007, ktoré členským štátom vznikli v čase od 16. októbra 2006 do 15. októbra 2007.
(3)
Lehoty uvedené v článku 7 ods. 2 nariadenia Komisie (ES) č. 885/2006 (3), ktorým sa ustanovujú podrobné pravidlá uplatňovania postupu pri zúčtovaní EPFRV, udelené členským štátom na to, aby Komisii predložili dokumenty uvedené v článku 8 ods. 1 písm. c) nariadenia (ES) č. 1290/2005 a v článku 7 ods. 1 nariadenia (ES) č. 885/2006, už uplynuli.
(4)
Komisia si overila predložené informácie a výsledky overení, ako aj potrebné zmeny a doplnenia oznámila členským štátom pred 31. marcom 2008.
(5)
V súlade s prvým a tretím pododsekom článku 10 ods. 1 nariadenia (ES) č. 885/2006 sa v rozhodnutí o schválení účtovných závierok uvedenom v článku 30 ods. 1 nariadenia (ES) č. 1290/2005 stanovuje, bez toho, aby boli dotknuté následne prijaté rozhodnutia v súlade s článkom 31 ods. 1 uvedeného nariadenia, suma výdavkov vynaložených v každom členskom štáte počas daného finančného roku, ktoré sú uznané ako účtovateľné z EPFRV, na základe účtov uvedených v článku 8 ods. 1 písm. c) nariadenia (ES) č. 1290/2005 a znížení a pozastavení záloh za daný finančný rok vrátane znížení uvedených v treťom pododseku článku 16 ods. 4 nariadenia (ES) č. 883/2006.
(6)
Ročná účtovná závierka a sprievodná dokumentácia umožňujú Komisii, aby na základe vykonaných kontrol prijala v prípade niektorých platobných agentúr rozhodnutie o úplnosti, presnosti a vecnej správnosti predložených ročných účtov. Podrobnosti o týchto sumách sa uviedli v súhrnnej správe, ktorá bola predložená výboru fondu súčasne s týmto rozhodnutím.
(7)
Na základe vykonaných kontrol si informácie, ktoré predložili niektoré platobné agentúry, vyžadujú dodatočný prieskum a týmto rozhodnutím sa preto nemôže schváliť ich účtovná závierka.
(8)
V druhom pododseku článku 10 ods. 2 nariadenia (ES) č. 885/2006 sa stanovuje, že sumy, ktoré sú vymáhateľné od každého členského štátu alebo splatné každému členskému štátu v súlade s rozhodnutím o schválení účtovných závierok, ktoré je uvedené v prvom pododseku článku 10 ods. 1 uvedeného nariadenia, sa určia odpočítaním predbežných platieb, ktoré boli vyplatené počas daného finančného roku, t. j. počas roku 2007, z výdavkov uznaných v súlade s odsekom 1 pre daný rok. Tieto sumy sa odpočítajú od nasledujúcej priebežnej platby alebo záverečnej platby, alebo sa k nim pripočítajú.
(9)
V článku 33 ods. 8 nariadenia (ES) č. 1290/2005 sa ustanovuje, že pokiaľ sa vymáhanie nevykonalo pred uzavretím programu na rozvoj vidieka v lehote štyroch rokov od dátumu prvého správneho alebo súdneho zistenia alebo ôsmich rokov, ak je vymáhanie predmetom konania pred vnútroštátnymi súdmi, alebo pri uzavretí programu, ak tieto lehoty uplynú pred jeho uzavretím, finančné dôsledky nevykonaného vymáhania znáša vo výške 50 % daný členský štát a vo výške 50 % rozpočet Spoločenstva. Podľa článku 33 ods. 4 uvedeného nariadenia sú členské štáty povinné odovzdať Komisii spolu s ročnou účtovnou závierkou aj súhrnnú správu o vymáhacích konaniach začatých na základe nezrovnalostí. Podrobné pravidlá uplatňovania povinnosti členských štátov podávať správu o sumách, ktoré sa majú vymáhať, sa stanovujú v nariadení (ES) č. 885/2006. V prílohe III k uvedenému nariadeniu sa uvádzajú vzorové tabuľky 3 a 4, ktoré musia členské štáty poskytnúť v roku 2008. Na základe tabuliek vyplnených členskými štátmi by Komisia mala rozhodnúť o finančných dôsledkoch, pokiaľ sa vymáhanie na základe nezrovnalostí nevykonalo v lehote štyroch rokov, respektíve ôsmich rokov. Toto rozhodnutie nemá vplyv na budúce rozhodnutia o zhode podľa článku 33 ods. 5 nariadenia (ES) č. 1290/2005.
(10)
Podľa článku 33 ods. 7 nariadenia (ES) č. 1290/2005 môžu členské štáty po uzavretí programu na rozvoj vidieka rozhodnúť, že nebudú pokračovať vo vymáhaní. Toto rozhodnutie sa môže prijať iba v týchto prípadoch, ak súhrn vzniknutých a predpokladaných nákladov na vymáhanie je vyšší ako vymáhaná suma, alebo ak je vymáhanie nemožné z dôvodu platobnej neschopnosti dlžníka, zistenej a uznanej v súlade s vnútroštátnym právom dotknutého členského štátu, alebo osôb právne zodpovedných za nezrovnalosť. Ak sa toto rozhodnutie prijalo do štyroch rokov od dátumu prvého správneho alebo súdneho zistenia alebo ôsmich rokov, ak je vymáhanie predmetom konania pred vnútroštátnymi súdmi, finančné dôsledky nevykonaného vymáhania by sa mali uhradiť vo výške 100 % z rozpočtu Spoločenstva. V súhrnnej správe uvedenej v článku 33 ods. 4 nariadenia (ES) č. 1290/2005 sú uvedené sumy, v prípade ktorých sa členské štáty rozhodli nepokračovať vo vymáhaní, a dôvody takéhoto rozhodnutia. Tieto sumy sa neúčtujú príslušným členským štátom, a preto sa majú uhradiť z rozpočtu Spoločenstva. Týmto rozhodnutím nie sú dotknuté budúce rozhodnutia o zhode podľa článku 33 ods. 5 uvedeného nariadenia.
(11)
V súlade s článkom 30 ods. 2 nariadenia (ES) č. 1290/2005 nie sú týmto rozhodnutím dotknuté rozhodnutia následne prijaté Komisiou, ktorými sa z financovania Spoločenstva vylučujú výdavky, ktoré neboli vynaložené v súlade s pravidlami Spoločenstva,
PRIJALA TOTO ROZHODNUTIE:
Článok 1
Bez toho, aby bol dotknutý článok 2, účtovné závierky platobných agentúr členských štátov týkajúce sa výdavkov financovaných z Európskeho poľnohospodárskeho fondu pre rozvoj vidieka (EPFRV), pokiaľ ide o rozpočtový rok 2007, sa týmto schvaľujú.
Sumy, ktoré sú vymáhateľné od každého členského štátu alebo splatné každému členskému štátu v rámci každého programu na rozvoj vidieka v súlade s rozhodnutím, vrátane súm vyplývajúcich z uplatňovania článku 33 ods. 8 nariadenia (ES) č. 1290/2005 sa stanovujú v prílohe I.
Článok 2
Za rozpočtový rok 2007 sa účtovné závierky platobných agentúr členských štátov, pokiaľ ide o výdavky na Program rozvoja vidieka financovaný z EPFRV, uvedené v prílohe II, vylučujú z tohto rozhodnutia a sú predmetom budúceho rozhodnutia o schvaľovaní účtovných závierok.
Článok 3
Toto rozhodnutie je určené členským štátom.
V Bruseli 30. apríla 2008